recursal/SuperWikiNEXT-32B huggingface dataset:
**Otavi** is 'n dorp met 4 000 inwoners in die Otjozondjoepa-streek van sentraal Namibië. Dit is die hoofstad van die Otavi-kiesafdeling. Groot dele van die gebied is dolomiet (Prekambries) en was in die verlede bekend vir sy minerale rykdom. Meeste van die voorrade is egter nou uitgeput.

*Elefantenberg* naby Otavi
Op die plaas Khorab, 2,6 km noord van Otavi is 'n gedenkteken ('n klip) wat die onderhandelinge tussen die Suid-Afrikaanse en Duitse troepe tydens die Eerste Wêreldoorlog aandui. Die onderhandelinge het gelei tot die Vrede van Khorab op 9 Julie 1915 en die oorgawe van ongeveer 4 000 Duitse soldate.

Ekonomie
--------

Heelwat van die dorp se ekonomie maak staat op die twee kruidenierswinkels, 'n meul, twee banke, twee vulstasies, en baie omliggende veeplase, sowel as 'n handjievol ander klein besighede. Die eienaars van die meeste van hierdie ondernemings is wit Afrikaners of Duitsers.

Weens finansiële wanbestuur, het Otavi sy dorpstatus in 2004 verloor en is afgegradeer tot 'n "nedersetting". Nadat inkomste weer verbeter het, is dorpstatus in November 2010 weer herstel. Met die stigting van die Ohorongo-sementfabriek en 'n goudmyn wat sou geopen het, is die besigheid en diens veronderstel om aansienlik te verbeter.

Die B1-hoofweg gaan deur die dorp.

Die Spelonkbaber (*Clarias cavernicola*) is endemies aan die Aigamasgrot naby Otavi.

Kadmiumkarbonaat word hier in die natuur as die mineraal otaviet aangetref, genoem na die Otavi-gebergte.
**Vishnu** of **Wisjnoe** (Devanagari: विष्णु viṣṇu) is die oppergod in die Vaishnavisme-tradisie van Hindoeïsme. Smarta-volgelinge vereer Vishnu as een van die vyf primêre vorme van god, en sy opperstatus word in die Hindoes se heilige geskrifte soos die Yajurveda, Rigveda en Bhagavad Gita verklaar.

Agtergrond
----------

Die Vishnu Sahasranama verklaar Vishnu as Paramatma (oppersiel) en Parameshwara (oppergod). Dit beskryf Vishnu as die alomteenwoordige essensie van alle wesens, die meester van – en verhewe bo – die verlede, hede en toekoms, die skepper en vernietiger van alle bestaan, die een wat die heelal ondersteun, onderhou en regeer en wat aan al die elemente daarbinne oorsprong gee en dit ontwikkel.

In die Puranas word beskryf dat Vishnu 'n goddelike kleur van wolke (donkerblou) het met vier arms waarmee hy 'n lotus, staf, trompetskulp en chakra (wiel) vashou. In die Bhagavad Gita word ook beskryf dat Vishnu 'n "universele vorm" (*Vishvarupa*) het wat buite die perke van die mens se sintuiglike waarneming lê.

Die Puranas beskryf ook elkeen van die avatars van Vishnu. Onder die tien hoofavatars wat beskryf word, het nege in die verlede voorgekom en sal een in die toekoms voorkom teen die einde van die Kali-yuga. In die kommentaar van die skepper Brahma in Vishnu Sahasranamam verwys hy na Vishnu as "Sahasrakoti Yuga Dharine", wat beteken dat hierdie inkarnasies in alle yugas op kosmiese skaal voorkom. Die Bhagavad Gita meld dat hulle doel is om dharma te vernuwe en negatiewe magte te oorwin en om sy goddelike bedrywighede voor al die gevalle siele te vertoon. In byna alle Hindoedenominasies word Vishnu óf direk aanbid óf in die vorm van een van sy tien avatars, soos Rama, Krishna en Siddhartha Gautama.

Die Trimurti ("drie vorme"; Sanskrit: *trimūrti*) is 'n konsep in Hindoeïsme "waarin die kosmiese funksies van skepping, instandhouding en verwoesting verpersoonlik word deur die vorme van Brahma die skepper, Vishnu die instandhouer of behoeder en Shiva die vernietiger of vervormer". Hierdie drie godhede word soms "die Hindoe-triade" genoem. Die Bhagawata Purana verduidelik dat van die drie lede van die Trimoerti, die grootste guns van Vishnu af verkry kan word.
**Wouter Kellerman**, gebore op 20 September 1961 in Johannesburg, is 'n Suid-Afrikaanse fluitspeler en komponis. Hy begin fluit speel op die ouderdom van tien, en in 1981 tree hy as 'n solis op saam met die Johannesburgse Simfonie-orkes. Daarna tree hy saam met verskeie Suid-Afrikaanse orkeste op en palm 'n reeks musikale toekennings in. Sy albums is internasionaal vrygestel in Duitsland, Oostenryk, Switserland, Noord-Amerika en Australië, en hy tree dwarsoor die wêreld op, waaronder in Berlyn, Sjanghai, New York en Sydney.

Eerbewyse
---------

Kellerman tree by die FIFA Sokker-Wêreldbekertoernooi se afsluitings-seremonie op in 2010 en sy album *Two Voices* word aangewys as die beste instrumentale album by die Suid-Afrikaanse Musiekpryse (SAMA) in 2011. Hy verower 'n Grammy-prys vir sy album *Winds of Samsara* by die 57ste jaarlikse Grammy-toekenningsaand in die Verenigde State van Amerika in 2015. In dieselfde jaar stap hy weg met 'n internasionale prestasieprys en die prys vir die beste klassieke en / of instrumentale album vir *Winds of Samsara* by die Suid-Afrikaanse Musiekpryse (SAMAXXI). Hy verower weer die beste klassieke en / of instrumentale albumprys vir sy album *Love Language* by SAMA22 in 2016.

Filantroop
----------

Kellerman borg die lewenskoste van tien kinders by die *SOS Children's Village* in Ennerdale, Suid-Afrika, en hy het ook die bou van 'n huis by die *SOS Children's Village* in Rustenburg gefinansier. Hy is ook 'n musiekambassadeur vir *Project Peace on Earth* (PPOE), 'n organisasie wat internasionale vredesinisiatiewe organiseer.

Diskografie
-----------

* *Colour* (2010)
* *Two Voices* (2011)
* *Half Moon* (2012)
* *Timeless* (2012)
* *Mzansi* (2013)
* *Winds of Samsara* (2014)
* *Love Language* (2015)
Koördinate: Sky map 3h 32m 39.0s, −27° 47′ 29.1″

Die foto van die Hubble-ultradiepveld sluit van die mees verafgeleë sterrestelsels in wat kort ná die Oerknal ontstaan het (nie volle foto nie).
Die **Hubble-ultradiepveld** (Engels: *Hubble Ultra-Deep Field*, *HUDF*) is ’n foto van ’n baie klein deel van die ruimte in die sterrebeeld Oond wat saamgestel is uit data van die Hubble-ruimteteleskoop. Dit is geneem van 24 September 2003 tot en met 6 Januarie 2004.

Beskrywing
----------

Op die foto is sterrestelsels van tot 13 miljard jaar gelede (sowat 800 miljoen jaar ná die Oerknal) en dit word gebruik om sterrestelsels uit dié tyd te ondersoek. Die HUDF-foto is geneem in ’n deel van die heelal met min helder sterre op die voorgrond sodat die dowwer, meer verafgeleë voorwerpe beter gesien kan word. Die beeld bevat na raming sowat 10 000 sterrestelsels. In Augustus en September 2009 is Hubble se diepveld uitgebrei met die infrarooikanaal van die onlangs aangehegte *Wide Field Camera 3 (WFC3)*. Deur dit te kombineer met bestaande HUDF-data, kon sterrekundiges ’n nuwe lys potensieel verafgeleë sterrestelsels eien.

Die foto is van ’n deel van 3,4 boogminute van die ruimte, diagonaal gemeet. Dit stem ooreen met sowat ’n tiende van die deursnee van ’n volmaan, kleiner as ’n stuk papier van 1 mm x 1 mm wat 1 meter van die oë gehou word, of ’n 13 miljoenste van die totale oppervlakte van die ruimte. 

Op 25 September 2012 het Nasa ’n beter weergawe van die foto uitgereik wat die Hubble Ekstreme Diepveld (XDF) genoem word. Die XDF wys sterrestelsels van tot 13,2 miljard jaar gelede, minder as 600 miljoen jaar ná die Oerknal.

Sien ook
--------

* Hubble-diepveld
* Hubble- Ekstreme Diepveld
* Webb se Eerste Diepveld
**Annelie Rabie** is 'n Suid-Afrikaanse politikus wat sedert November 2021 as die uitvoerende burgemeester van die Overstrand Plaaslike Munisipaliteit dien. Voorheen was sy die burgemeester van die Sentraal Karoo-distriksmunisipaliteit tussen 2018 en 2020. Rabie is 'n lid van die Demokratiese Alliansie.

Loopbaan
--------

Rabie was vir jare lank die Kaapse uitvoerende hoof van die *Business Against Corruption* nie-winsgewende organisasie totdat sy in Maart 2011 geskors is nadat sy daarvan beskuldig is dat sy haar BAC-kredietkaart misbruik het sowel as haar salaris vermeerder het sonder goedkeuring van die organisasie se bestuur. Sy het toe in April haar bedanking ingedien omdat sy as die Demokratiese Alliansie se burgemeesterskandidaat vir die Prins Albert Plaaslike Munisipaliteit aangewys is, maar dit is nie aanvaar nie. Rabie is as 'n DA-raadslid in die Prins Albert munisipaliteit tydens die plaaslike verkiesings in Mei verkies en toe as koukusleier van die DA op die raad. Na 'n lang dissiplinêre proses is sy op 17 Junie 2011 deur die BAC nasionale bestuur afgedank. Volgens 'n brief wat Februarie 2016 deur die Handelsmisdaadeenheid (Valke) uitgereik is, is geen klag teen Rabie gelê nie, geen ondersoek het plaasgevind nie, en sy is ook nooit deur 'n amptelike wetstoepassingsagentskap aangekla en/of aan enige oortreding skuldig bevind nie.

Rabie is in die 2016-verkiesing as DA-raadslid in die Prins Albert munisipaliteit herverkies en ook as 'n raadslid van die Sentraal Karoo-distriksmunisipaliteit aangewys. In Maart 2018 is sy as burgemeester van die distriksmunisipaliteit verkies nadat die DA 'n koalisie met die kleiner Karoo Gemeenskapsparty gevorm het. Rabie is in Julie 2020 deur 'n mosie van wantroue uit die amp verwyder nadat die burgemeester van Prins Albert, Goliat Lottering van die KGP, die koalisie-ooreenkomste tussen sy party en die DA opgeskort het.

In Augustus 2021 het die DA vir Rabie as hul burgemeesterskandidaat vir die Overstrand Plaaslike Munisipaliteit aangewys vir die verkiesings wat op 1 November 2021 sou plaasvind. Die DA het in die verkiesing hul meerderheid op die Overstrand-stadsraad behou en Rabie is toe tydens die eerste sitting van die raad na die verkiesing op 17 November 2021 as burgemeester verkies.
**Richard Joseph Goldstone** (gebore 26 Oktober 1938) is 'n voormalige Suid-Afrikaanse regter. Nadat hy vir 17 jaar as 'n kommersiële prokureur gewerk het, het die Suid-Afrikaanse regering hom tot die Transvaalse Hooggeregshof aangestel, waar hy van 1980 tot 1989 gedien het. Daarna het hy van 1990 tot 1994 by die appèlafdeling van die Hooggeregshof van Suid-Afrika gewerk.

Goldstone is as 'n liberale regter beskou wat verskeie beslissings geneem het om die gevolge van apartheid te verlig of te omseil. As voorbeeld het hy uitsettings ingevolge die groepsgebiedewet beperk. As 'n resultaat is die wet geneutraliseer en is vervolgings in terme van die wet feitlik gestaak. Sy kritici het egter opgemerk dat hy ten spyte van sy liberale posisie twee swart Suid-Afrikaners ter dood veroordeel het, terwyl hy die doodstraf van meer as 20 ander swart Suid-Afrikaners gehandhaaf het.

Tydens die oorgang van apartheid na 'n veelrassige demokrasie was hy van 1991 tot 1994 die hoof van die invloedryke Goldstone-kommissie, wat politieke geweld in Suid-Afrika ondersoek het. Die kommissie het verseker dat veelparty-onderhandelinge, ten spyte van herhaalde uitbrake van geweld, op koers kon bly. Sy bereidwilligheid om albei kante te kritiseer het vertroue ingeboesem. Hy het 'n bekende openbare figuur in Suid-Afrika geword en het wydverspreide internasionale ondersteuning en belangstelling gewek.

Goldstone het daarna van 1994 tot 1996 as 'n hoof-aanklaer van die Verenigde Nasies se Internasionale Kriminele Tribunaal gedien, waar hy menseregteskendings in Joego-Slawië en Rwanda ondersoek het. Hy het 'n aantal oorlogsmisdadigers vervolg, waaronder die Bosnies-Serwiese politieke en militêre leiers, Radovan Karadzic en Ratko Mladic.

Ná sy terugkeer na Suid-Afrika is hy deur president Nelson Mandela tot die nuutgestigte Konstitusionele Hof van Suid-Afrika benoem. Hy tree egter in 2003 af om meer tyd aan ander belangstellings, soos opleiding en skryf te bestee.

In 2009 stuur die VN se Menseregteraad hom op 'n feitesending na Gaza. Hy kom tot die gevolgtrekking dat beide Israel en Hamas oorlogsmisdade teen die mensdom gepleeg het. Die verslag het groot ontevredenheid in Israel en verdeeldheid in die Joodse gemeenskap in Suid-Afrika en elders veroorsaak.
Die **wildesering** of **rooisering** (*Burkea africana*) is 'n boom wat van die noorde van Suid-Afrika tot in midde-Afrika voorkom. Die middelgrootte, bladwisselende boom behoort aan 'n subfamilie van die peulplante, naamlik die Caesalpinioideae. Die genus is vernoem na Joseph Burke, 'n 19de-eeuse botanis en plantversamelaar.

Verspreiding
------------

Dit is wydverspreid in tropiese Afrika, en is inheems aan Angola, Benin, Botswana, Burkina Faso, DRK, Ghana, Guinee, Ivoorkus, Kameroen, Malawi, Mali, Mosambiek, Namibië, Niger, Nigerië, Republiek van die Kongo, Senegal, Sentraal Afrikaanse Republiek, Soedan, Tanzanië, Togo, Tsjad, Uganda, Zambië en Zimbabwe.

Beskrywing
----------

Blomknoppe
Dit het tipies 'n spreidende en redelik plat blarekroon. Die blare is dubbelveervormig saamgesteld, silwerig-behaard maar later haarloos. Die blomme is roomwit, geurig, en in hangende raseme van tot 30 cm lank.

Hout en bas
-----------

Die kernhout lewer duursame, insekbestande hout met 'n redelik fyn, golwende grein wat wissel van donkerbruin na rooierig bruin. Dit word gebruik vir blokkiesvloere en fyn kabinet- en meubelskrynwerk. Die bas is toksies, ryk aan alkaloïde en tanniene, en is al vir leerlooiery aangewend. Verpoeierde bas word gebruik om visse in waterpoele te verlam.

Voedselplant
------------

Die loof is voedsel vir die larwes van twee soorte pouoogmotte (familie Saturniidae), naamlik *Rohaniella pygmaea* en *Imbrasia forda*.

Kyk ook
-------

* Alfabetiese lys van Suid-Afrikaanse bome

Bronne
------

* Algemene gids tot BOME. Keith, Paul & Meg Coates Palgrave. 2000. ISBN 1-86872-527-8
* Plants of the World Online
* REDLIST Sanbi
Die **Internasionale Lughawe Wnoekowo** (Russies: Международный аэропорт Внуково) is ’n internasionale lughawe 28 km suidwes van die middestad van Moskou, Rusland. Dit is saam met Domodedowo en Sjeremetjewo een van die hooflughawens van Moskou. In 2013 het dit 11,175 miljoen passasiers hanteer, wat sowat 18% meer is as die 9,46 miljoen van 2010. Dit is die derde besigste lughawe in Rusland.

Wnoekowo is tydens die Tweede Wêreldoorlog in gebruik geneem vir militêre operasies, maar het ná die oorlog ’n burgerlike lughawe geword.

Geskiedenis
-----------

Die destydse Amerikaanse president Ronald Reagan in 1988 op Wnoekowo.
Wnoekowo is die oudste van Moskou se lughawens wat nog gebruik word. Die Sowjet-regering het die bou daarvan in 1937 goedgekeur en dit is op 1 Julie 1941 in gebruik geneem. Tydens die Tweede Wêreldoorlog het dit as ’n militêre basis gedien; passasiersvlugte is ná die oorlog begin.

In 1980 is die lughawe vergroot vir die 1980 Olimpiese Somerspele. In 1993 het Wnoekowo ’n naamlose vennootskap geword. ’n Groot herbouprogram is in laat 2003 begin. In April 2004 is ’n nuwe Terminaal B in gebruik geneem. Dit hanteer tans internasionale passasiers, maar sal later verander word in ’n binnelandse terminaal. Dit kan 4 miljoen passasiers per jaar hanteer.

In Augustus 2005 is ’n Aeroexpress-spoowegverbinding met die Kijefski-spoorwegterminaal daargestel en in Desember 2010 is ’n nuwe Terminaal A in gebruik geneem.

Kapasiteit en uitbreiding
-------------------------

Die Aeroexpress-stasie by Wnoekowo.
Van die drie Moskouse lughawens is Wnoekowo die hoogste bo seespieël en in mistige weer dien dit dikwels as alternatiewe lughawe. Dit kan ’n maksimum van 3 000 passasiers per uur hanteer. In 2008 het byna 8 miljoen passasiers dit gebruik, wat ’n toename van 16,7% in 2007 was.

’n Voorgestelde ontwikkelingsprogram sal tot 2015 duur en is daarop gemik om Wnoekowo in ’n hoogs mededingende fasiliteit van internasionale betekenis te verander.

Vervoer
-------

Die Aeroexpress-terminaal verbind die lughawe met die Kijefski-spoorwegterminaal in die middestad van Moskou. Die reis duur sowat 35 minute.
**Taliban** (Pasjtoe: طالبان) is die meervoud van *talib*, wat student (van teologie) beteken. Dit is die aanduiding van 'n islamitiese guerrillabeweging in Afganistan en Pakistan. In beide lande beheer die Taliban groot bevolkingsgebiede. In Afganistan het die Taliban vir 'n tyd lank die mag in Kaboel en oor die grootste deel van die land besit, waartydens 'n emiraat uitgeroep is.

Die Taliban is in 1994 in die suide van Afganistan gevorm en is deur Pakistan en Saoedi-Arabië ondersteun. Ten tye van hul bewind is ekstreme Islamitiese wette, selfs meer ekstremisties as in die res van die Moslem-wêreld, instel. Baie van die kritiek teen hulle het vanaf Moslem-geledere gekom. Diewe se hande is byvoorbeeld afgekap sodat hulle nie weer kon steel nie. Ander misdadigers is vinnig en sonder 'n billike verhoor tereggestel. Mense wat geweier het om die wet te volg, is as nie-Moslems en vyande beskou. Mans moes vyf keer per dag 'n moskee besoek om te bid (nie-Moslems in Afganistan was nie hiertoe verplig nie). Die Taliban het ook mettertyd dwarsoor die wêreld vir hul uiters slegte behandeling van vroue berug geword.

Die Taliban in Herat, Julie 2001
Na die aanvalle op 11 September 2001 het die Verenigde State van Amerika die Taliban-regering verwyder omdat hulle geweier het om Osama bin Laden en 'n aantal belangrike al-Kaïda-lede in hegtenis te neem. Die Amerikaanse regering het beweer dat die mense vir die aanvalle verantwoordelik was, maar die Taliban het die VSA om bewyse gevra voordat hulle uitgelewer sou kon word. In die daaropvolgende Amerikaanse inval van Afghanistan in 2001 was die Taliban-regering omvergewerp. Die Taliban het egter die stryd teen die regering van Afganistan voortgesit vir twintig jaar.

Op 14 April 2021 het die sekretaris-generaal van die NAVO, Jens Stoltenberg, gesê die alliansie het ingestem om sy troepe in Afghanistan teen 1 Mei te begin onttrek. Kort nadat die onttrekking van die NAVO-troepe begin het, het die Taliban 'n offensief teen die Afghaanse regering begin en vinnig gevorder weens die ineenstorting van die Afghaanse regeringsmagte.

Op 15 Augustus 2021, toe die Taliban weer 'n oorgrote meerderheid van die Afghaanse gebied beheer het, het die Taliban begin om die hoofstad Kaboel in te neem, met groot ontruimings van burgerlikes, regeringsamptenare en buitelandse diplomate wat deur die Amerikaanse beheerde Kabul Internasionale Lughawe uitgevoer is. Na bewering is die Taliban-vegters beveel om nie by burgerlike ontruimings in te meng nie, en om diegene wat die stad wou verlaat, toe te laat om dit te doen.
Die **Sentrum vir die Boek** in die stadskom van Kaapstad word gehuisves in ‘n buitengewone gebou van besondere kultuur-historiese belang.

Ligging
-------

Die gebou is by Koningin Victoriastraat 62, by die koördinate 33° 55′ 37″ suid, 18° 24′ 57″ oos en regoor die Kompanjiestuin.

Gebou
-----

Die gebou in die Edwardiaanse styl is vroeg in die 20ste eeu opgerig as hoofgebou vir die Universiteit van die Kaap die Goeie Hoop volgens tekeninge van die Britse argitekte W. Hawke en W.N. McKinley. Die koste van die oprigting is gedra deur sir Donald Currie en Willem Hiddingh (\*Kaapstad, 29 Mei 1808 - †Kaapstad, 10 Desember 1899), ‘n Kaapse regsgeleerde, weldoener en oujongkêrel. Hiddingh het ook in sy testament die perseel vir die oprigting van die beoogde gebou bemaak. Aangesien dit mettertyd geblyk het dat die gebou nie meer aan die nuwe en groter eise van ‘n universiteit voldoen nie, is dit in 1932 aan die staat verkoop en het dit die tuiste van die staatsargief geword.

Argitektuur
-----------

Die onderkant van die buitemure is van graniet verkry uit die Paarl. Daar bo-op is gebou met sandsteen afkomstig van die Vrystaat. Hierdie sagte sandsteen is versier deur ingewikkelde, soms oordadige en fyn uitgewerkte beeldhouwerk. Groen Spaanse teëls is op die dak aangebring. Koperkleurige plate bedek die koepel. Op die koepel staan ‘n torinkie van kiaat. Die groot saal onder die koepeldak het die voorkoms van ‘n Griekse teater. ‘n Sirkelvormige suilegang is beklee met marmer en leiklip en die pilare is van ‘n rooskleurige sandsteen. In die voorportaal is vlakreliëf portrette in brons en marmer van Currie en Hiddingh.

Huidige gebruik
---------------

Die Sentrum vir die die Boek se doel is om geletterdheid in alle bevolkingsgroepe en in alle tale van die land te promoveer deur aandag te gee aan die ontwikkeling van ‘n leeskultuur. Daar word aandag gegee aan die skryf en uitgee van goeie boeke deur kursusse aan te bied. Sedert ±1990 is dit ‘n filiaal van die Suid-Afrikaanse Biblioteek (Nasionale Biblioteek van Suid-Afrika). Spesiale en unieke boekversamelings word hier bewaar. Onder andere word die Louis Leipoldt-versameling en die kantoor van die Van Riebeeck-Vereniging hier gehuisves.

Bibliografie
------------

* Duncan, Paul en Alain Proust: Hidden Cape Town. Kaapstad: Struik, 2013. ISBN 978-1-43170-299-2
* publishsa.co.za
* sa-venues.co
* Suid-Afrikaanse biografiese woordeboek, deel 2. Kaapstad: Tafelberg Uitgewers, 1972. ISBN 0-624-00368-X

]
**Abel Pienaar** (1969 – 1 Julie 2021) was ‘n godsdienstige skrywer met spirituele en sintretistiese sienings van die Christendom, Boeddhisme en  Taoïsme as fokus. Hy was 'n voormalige NG Kerk dominee.

Lewesloop
---------

Abel Pienaar het twee grade in Teologie en 'n doktorsgraad in Filosofie van Godsdiens. Hy was vir meer as tien jaar 'n NG predikant voor dat hy bedank het en o.a. Zen Boeddhisme en Taoïsme begin bestudeer het. 

Pienaar was die hoofleraar van Renaissance; 'n spirituele gemeenskap in Pretoria. Hy was ook direkteur van die Sentrum vir Eietydse Spiritualiteit, vanwaar hy saam met ander, spiritualiteit en intergeloof-dialoog bestudeer en propageer. Pienaar is ook die skrywer en mede-skrywer van heelwat filosofiese en teologiese boeke. Abel het gereeld opgetree as spreker by konferensies op en hy was 'n gereelde deelnemer aan openbare debatte op TV en radio. Hy is ook die skrywer van 'n weeklikse blog, genaamd 'Kop en Hart', wat in Rapport koerant verskyn. Pienaar was getroud met Zelda en het drie kinders en 2 kleinkinders gehad en in Pretoria gewoon.

Pienaar sterf op 1 Julie 2021 aan covid-19.

Boeke
-----

* 2010 - Saam op soek na God: Soeke na ‘n eietydse spiritualiteit.
* 2010 - God se Oë is Blou.
* 2015 - Die Dans met God. (By die Stellenbosch Woordfees as die beste leefstylboek van die jaar bekroon)
* 2016 - Tao Te Ching, Boek van die Weg.
* 2017 - Power of Calm.
* 2018 - Die Oorkantste oewer (in medewerking met dr. Flip Schutte).
* 2021 - TAO van wakker word.
Tameletjies
'n **Tameletjie** is 'n tuisgemaakte toffiekoekie wat prominent in die Afrikaner- en Maleisiese kulture van Suid-Afrika verskyn. Die soetigheid word gemaak van suiker en water wat gekook is tot dit gekaramelliseer het en dan laat staan is om af te koel om 'n harde soetding te vorm. Daar is baie variasies van die soetding wat verkry word deur amandels, dennepitte of klapper by die resep te voeg.

Oorsprong
---------

Die tameletjie is een van die oudste gebak in Suid-Afrika. Dit het destyds ontstaan as gevolg van die invoer van suikerriet uit China en die Oos- en Wes-Indiese eilande. Die Maleise setlaars in die Kaap was die eerstes wat die resep gewild gemaak het en verskillende bestanddele by die resep gevoeg het, soos dennepitte, wat geredelik beskikbaar was as gevolg van die groot plantegroei van dennebome in die Kaap. Alhoewel suiker 'n relatief duur kommoditeit was, was die tameletjie die enigste soetigheid wat die setlaars gehad het, of kon maak, sodat dit algemeen geword het. Die Maleiers was bekend daarvoor dat hulle kos in die strate van Kaapstad verkoop het, en so het die tameletjie 'n gewilde bederf onder Europeërs en ander inwoners geword.

Soos die soetding meer gewild geraak het, is dit in verskillende kulture aangeneem wat gelei het tot variasies van die tameletjie. Dit is gewild in verskillende kulture en het 'n geskiedenis anders as die lekkers wat vandag in winkels gevind word.

Metaforiese gebruik van die naam
--------------------------------

"Tameletjie" is 'n wydgebruikte woord in Afrikaanstalige Suid-Afrikaanse mediapublikasies asook akademiese artikels. Die woord word meestal in die liggaam van die artikels gebruik, maar is ook algemeen binne titels. Dit word ook wyd gebruik in publikasies oor verskillende onderwerpe wat wissel van ekonomiese, landbou- en omgewingsake, regs- en politieke sake, tot onderwys, taal en godsdienstige sake om 'n moeilike situasie te beskryf.

Bestanddele
-----------

Die soetding word gemaak van meel, suiker, water en dennepitte of amandels. Dennepitte is oorspronklik gebruik, hoewel amandels 'n gewilde alternatief is.
Die **vrouebossie** (*Geranium incanum*) is 'n kruidagtige grondbedekker. Hierdie spesie is endemies aan Suid-Afrika. Dit vorm lang, dun kruipende stingels en word 30 cm hoog. Die blare is kantagtig, fyn verdeeld en immergroen. Pienkpers blomme verskyn gedurende die lente of somer – enige tyd tussen September en Mei. Die delikate blomme bestaan uit vyf hartvormige pienk kroonblare met pers are.

Galery
------

* 
* 
* 
*

Verspreiding
------------

Afkomstig van kusstreke in die Wes-Kaap en Oos-Kaap.

Tuinbou
-------

Die vrouebossie is 'n maklike grondbedekker wat vinnig groei en rypbestand is. Dit lyk baie goed in plantbakke, hangmandjies, en heel voor in 'n blombedding.

Dit kan in die son geplant word, maar in warm gebiede sal dit beter vaar in gedeeltelike skadu. Gee dwarsdeur die jaar water en plant in ligte, goedgedreineerde grond met heelwat kompos. 3:1:5 kunsmis kan in die groeiseisoen toegedien word.

Voortplanting geskied deur steggies. Die vrouebossie saai ook homself en klein plantjies sal self in die tuin opkom.

Tradisionele gebruike
---------------------

Die vrouebossie staan ook bekend as bergtee, omdat die blare soms gebruik word as plaasvervanger vir tee. Treksels van die blare word ook tradisioneel gebruik vir menstruele probleme, geslagsiektes en blaasinfeksie.

Sien ook
--------

* Lys van medisinale kruie

Bronne
------

* Pienaar, Kristo: *Die Suid-Afrikaanse watter blom is dit?* 2000. Struik Uitgewers. ISBN 1-86872-442-5
* Kearney, Anneke: *Begin Inheems*. 2008. Metz Press. ISBN 978-1-919992-93-8
* Kirsten, Keith: *Keith Kirsten se volledige tuingids vir Suid-Afrika*. 1992. Human & Rousseau. ISBN 0-7981-2924-7
* Joffe, Pitta: *Skeppende tuinmaak met inheemse plante*. 2003. Briza Publikasies. ISBN 1-875093-36-2
* Plants of the World Online
**Tasneem Motara** (gebore 7 Desember 1982) is 'n Suid-Afrikaanse politikus en lid van die African National Congress. Sy dien sedert Mei 2019 as die Gautengse LUR vir infrastruktuurontwikkeling en eiendomsbestuur en is 'n lid van die Gauteng provinsiale wetgewer. Sy het as 'n afgevaardigde van die Nasionale Raad van Provinsies vanaf Mei 2014 en Mei 2019 gedien. Motara het vir Gauteng verteenwoordig en was die hoofsweep van die provinsiale afvaardiging.

Vroeë lewe
----------

Motara is op 7 Desember 1982 in Benoni, Transvaal tot 'n Indiese vader en 'n kleurling moeder gebore. Nadat sy gematrikuleer het, het sy vir 'n graad in sielkunde aan die Universiteit van Suid-Afrika gestudeer.

Politieke loopbaan
------------------

Motara het in 2000 by die ANC-jeugliga se tak in Benoni aangesluit. Sy het al op die uitvoerende komitees van verskeie wyke en takke gedien. Sy dien tans as lid die ANC se plaaslike uitvoerende komitee in Ekurhuleni. Motara was ook aktief in die South African Students Congress.

Na die algemene verkiesing van Mei 2014 is Motara verkies om Gauteng in die Nasionale Raad van Provinsies, die hoërhuis van die Suid-Afrikaanse parlement, te verteenwoordig. Sy is as hoofsweep van die provinsiale afvaardiging aangestel. In Junie 2018 het die parlementêre moniteringsgroep 'n verslag oor die ouderdomme van parlementslede uitgereik. In die verslag is Motara aangewys as die sewende jongste parlementslid asook die jongste ANC LP van albei huise.

In die Mei 2019-verkiesing is Motara tot die Gauteng provinsiale wetgewer verkies. Sy is op 22 Mei as 'n lid van die wetgewer ingehuldig. Premier David Makhura het haar as die LUR vir infrastruktuurontwikkeling en eiendomsbestuur aangestel en sy is op 30 Mei ingesweer.

Persoonlike lewe
----------------

In Januarie 2018 het Motara aangekondig dat sy MIV-positief is. Sy het op 3 Julie 2020 vir Covid-19 positief getoets.
Die **Afrikaanse Protestantse Akademie** (APA) is 'n privaat Christelike Afrikaanse voorsiener van tersiêre onderrig. Volgens die privaat hoëronderwysinstelling se webtuiste is hul doelwit "om uitnemende tersiêre onderrig in Afrikaans te bied, vanuit ’n klassiek-Christelike vertrekpunt, aan die hand van geakkrediteerde tersiêre onderwysprogramme, om so ons hedendaagse samelewing met ’n Bybelse lewensbenadering te ontmoet." Die APA se leuse is: "Ou Spore – Nuwe Weë" en volgens hul webwerf "ontwikkel [die instelling] leiers akademies in Afrikaans wat streef na ’n lewe van klassieke Christelike skoonheid, harmonie en wysheid saam met ander."

Ontstaan
--------

Die Afrikaanse Protestantse Akademie NPC (APA) het in 1988 ’n nederige, dog gefokusde begin gehad as teologiese skool van die Afrikaanse Protestantse Kerkverband. In 1999 is die APA amptelik as privaat tersiêre instelling by die Departement van Hoër Onderwys geregistreer met die bevoegdheid om die grade B.A. (’n kwalifikasie in die geesteswetenskappe) en B.Th. (’n kwalifikasie in die teologie) toe te ken. In 2017 is die Nagraadse Gevorderde Onderwyssertifikaat (NGOS) geakkrediteer. Die APA is sedert 1999 onder private bestuur en het geen voorvereistes aan studente oor kerklidmaatskap, ras of kultuur nie. Die APA is ’n geregistreerde private akademie in tersiêre onderwys wat strewe na die ideaal van ’n vrye Christelike universiteit in Afrikaans.

Ligging
-------

Die APA se kampus is geleë te Farenden Str. 430, Sunnyside, Pretoria. Die APA is by die Departement van Hoër Onderwys en Opleiding as ‘n privaat tersiêre onderwysinstelling geregistreer kragtens die Hoër Onderwyswet van 1997 onder die Registrasienommer 1999/HE08/001, en is 'n maatskappy sonder winsoogmerk.

Kwalifikasies
-------------

Die APA bied SCHOLA SCRIPTA, 'n kursus in Latyn, aan. Dit is ‘n korrespondensiekursus wat uit 4 modules bestaan. 

Wat voorgraadse programme aanbetref word 'n Baccalaureus artium-graad, 'n BDIV-graad (Baccalaureus-graad in Teologie) en vanaf 2024, 'n Baccalaureusgraad in Sosiale Wetenskappe (BSocSci), aangebied.

Wat nagraadse studies aanbetref, bied die APA 'n NGOS (Nagraadse Onderwyssertifikaat) aan. Die doelwit van die sertifikaat is die opleiding van onderwysers vir die Senior- (Graad 7-9) en Verdere Onderrig- en Opleidingsfase (Graad 10-12).
**Giyani-lughawe** (IATA-kode: **GIY**, ICAO: **FAGI**) is 'n klein lughawe naby Giyani. Dit is geleë in die Mopani-distriksmunisipaliteit in Limpopoprovinsie, in die noord-oostelike deel van Suid-Afrika, 400 km noord-oos van Pretoria, die hoofstad van die land. Die Giyani-lughawe is 482 meter bo seevlak geleë. Die lughawe beskik oor een geteerde aanloopbaan, 'n teerparkeerblad en 'n enkele sinkloods vir ligte vliegtuie.

Klimaat
-------

Die klimaat by Giyani-lughawe is vogtig en subtropies. Die gemiddelde temperatuur is 24 °C. Die warmste maand is Oktober op 30 °C, en koudste Junie, met 16 °C. Die gemiddelde reënval is 702 mm per jaar. Die natste maand is Januarie met 274 mm reën, en die droogste is Mei met 1 mm.

Geografie
---------

Die landskap rondom die Giyani-lughawe is meestal plat, maar in die suidweste is dit heuwelagtig. Die hoogste punt in die gebied is Mangombe, 839 meter bo seespieël, 10 km oos van die Giyanilughawe. Daar woon ongeveer 331 mense per vierkante kilometer rondom die Giyani-lughawe, wat 'n relatief digte bevolking vorm. Die naaste groot dorp is Giyani, 7,3 km oos van die lughawe.

Lugdienste en bestemmings
-------------------------

* Geen geskeduleerde vlugte

Navigasiehulp
-------------

* Ongerigte radiobaken
* Geen aanloopbaanligte

Bron
----

* www.pictaero.com Giyani
Die **Algoabaai-stormramp** van 1902 was die mees verwoestende katastrofe wat die skeepvaart in Suider-Afrika ooit ervaar het.

Algoabaai het toe nog geen hawe gehad nie en op Sondag 31 Augustus het daar 38 skepe aan hul ankers in die baai gelê. Hulle het gevaar onder die vlae van o.a. Swede, Italië, Duitsland, Brittanje en Noorweë en het gewag om goedere soos suiker, jarrahout, dwarslêers, koring, koffie en meel afkomstig van plekke soos Mauritius, Buenos Aires, Rio de Janeiro, Adelaide (Australië), Melbourne, Londen en Portland, VSA in die Kaapkolonie aan wal te bring.

Daardie aand was dit sterk bewolk, dit het boonop swaar gereën en die suidoosterstorm het in felheid toegeneem tot een van die kwaaiste orkane van alle tye wat reuse golwe en branders tot gevolg gehad het. Teen middernag het die ankerketting van die Britse skoener *Gabrielle* gebreek en het die skip by Noordeinde gestrand. Hierna beland so baie ander skepe in die moeilikheid deurdat hul ankers sleep of die ankerkettings breek dat die reddingsdienste nie meer op alle noodseine kon reageer nie. Op 1 September was die hele strandgebied van Noordeinde ‘n toneel van verwoesting. Op ‘n stuk strand van slegs 1½ km het 20 skeepswrakke gelê. Die volgende dae het nog lyke en vrag uitgespoel. Teen Dinsdag het die storm bedaar. Onder die 59 sterfgevalle was ook ‘n aantal reddingswerkers. In totaal is 21 groter skepe en 11 ligters sowel as tonne kosbare vrag verloor. Na hierdie ramp is daadwerklike pogings aangewend om ‘n hawe vir Port Elizabeth te ontwikkel.

In die begraafplaas van Suideinde is daar ‘n monument wat hierdie gebeurtenis in herinnering roep.

Lees ook
--------

* Grootste rampe in Suid-Afrika

Bibliografie
------------

* Burman, Jose: Great Shipwrecks off the Coast of Southern Africa. Kaapstad: Struik. 1967
* Turner, Malcolm: Shipwrecks & Salvage in South Africa – 1505 to the present. Kaapstad: Struik, 1988. ISBN 0-86977-387-9
’n Ajna-mandala.
**Ajna** of **agya** (Sanskrit: आज्ञा, *ājñā*), ook genoem die **derde-oog-chakra**, is die sesde primêre chakra in die liggaam volgens Hindoeïsme. Dit is ’n deel van die brein wat sterker gemaak kan word deur meditasie, joga en ander spirituele oefening, nes ’n spier. 

In die Hindoetradisie beteken dit die onderbewussyn, die direkte skakel met die brahman. Terwyl ’n mens se twee oë die fisieke wêreld sien, onthul die derde oog ’n insig in die toekoms. Daar word geglo die "derde-oog-chakra" verbind ’n mens met sy intuïsie en gee hom die vermoë om met die wêreld te kommunikeer, of dit help hom om boodskappe uit die verlede en toekoms te ontvang.

Ligging en voorkoms
-------------------

Die ajna is in die middel van die voorkop, tussen die wenkbroue, geleë. Dit is nie deel van die fisieke liggaam nie, maar van die lewenskragstelsel. Die ligging is ’n heilige plek waar Hindoes ’n tilaka of bindi van sandelhout of vermiljoen aanwend.

Die ajna word beskryf as ’n deurskynende lotusblom met twee blare. Die letter "ham" (हं), wat Shiva verteenwoordig, kom op die linkerblaar voor en die letter "ksham" (क्षं), wat Shakti verteenwoordig, op die regterblaar. In die middel is die lettergreep om, wat beskou word as die basiese en magtigste klank van die wêreld wat alle ander klanke omvat.

Skakels
-------

* Wikimedia Commons logo Wikimedia Commons het meer media in die kategorie Ajna.
* Hierdie artikel is in sy geheel of gedeeltelik uit die Engelse Wikipedia vertaal.
Die Duggan-Cronin Galery in Kimberley
Binnekant van die Duggan-Cronin Galery
Die **Duggan-Cronin-versameling** bestaan uit ongeveer 8 000 foto's wat die swart volkere van Suider-Afrika en hul leefwyse in stamverband in die eerste helfte van die 20ste eeu uitbeeld. Hierdie foto's is geneem kort voordat die Westerse kultuur sy stempel so op die Afrika-samelewings begin afdruk het, dat die tradisionele Afrika-kulture begin verdwyn het. Die foto's is dus uniek omdat dit nie weer gemaak kan word nie en daarom wek dit die belangstelling van kultuur-historici, volkekundiges, kunstenaars en fotograwe.

**Alfred Martin Duggan-Cronin**, 'n Ierse immigrant, het vanaf 1897 by die De Beers Maatskappy in Kimberley gewerk. Sy stokperdjie was om foto's te neem van die swart mynwerkers voordat hulle die Westerse kleredrag en lewenstyl aangeneem het. Later op reise in Suider-Afrika het hy hulle in hul huise in die afgeleë platteland besoek. Hy het nie slegs foto's van mense gemaak nie, maar ook van hul kleredrag, haarstyle, ornamente, volksgebruike, wapens, gesigsversierings, kralewerk, huttipes, rondawels, kleipotte, gereedskap, houtwerk, seremonies, bygelowe en rotskuns. 

In 1924 en 1931 hou Duggan-Cronin uitstallings van sy foto's in Londen. Sy toenemende bekendheid lei tot finansiële steun. Vanaf 1929 is Richard Madela sy tolk en later fotografiese assistent. Op hul reise neem hulle foto's van die Zulu, Pondo, Korana, Khoikhoi en Boesman van Suid-Afrika, die Betsjoeana van Botswana, die Basoeto van Lesotho, die Sjangaan van Mosambiek, die Barotse van Zambië en die Ovambo van Namibië. Duggan-Cronin laat dus 'n rekord na van byna elke groot bevolkingsgroep in Suider-Afria.

In Oktober 1939 skenk Duggan-Cronin sy versameling aan die stad Kimberley en vorm nou deel van die McGregor Museum. Dit is later jare aangevul met 'n versameling foto's geneem deur Jack Arnold van die amaXhosa sowel as 'n versameling Afrika-musiek. Die museum het 'n reeks van 7 boeke uitgegee getiteld *Bantu tribes of South Africa: reproductions of photographic studies* (1928-41) waarin hierdie versameling gebruik is.

Let wel
-------

Ander soortgelyke versamelings van kultuur-historiese belang vir Suid-Afrika is die Gordon-versameling, Elliott-versameling, Gribble-versameling, Ravenscroft-versameling, Sammy Marks-fotoversameling en die Morrison-versameling.

Bibliografie
------------

|  |  |
| --- | --- |
|  | Wikimedia Commons bevat media in verband met ***Duggan-Cronin Gallery***. |

* Fransen, Hans: Guide to the museums of Southern Africa. Kaapstad: Southern African Museums Association, 1978.
* Humphreys, Basil: The Duggan-Cronin Bantu Gallery, Kimberley. In Lantern, jaargang 11, nr. 2. Desember 1964.
* Naweek. Die Burger, 28 Junie 2014.
* Standard Encyclopaedia of Southern Africa, deel 4. Kaapstad: Nasou, 1971. ISBN 0-625-00320-9

Koördinate: 28°44′52″S 24°46′54″O﻿ / ﻿28.7479°S 24.7816°O﻿ / -28.7479; 24.7816
**Julius de Geyter** (25 April 1830, Lede – 18 Februarie 1905, Antwerpen) was 'n Vlaamse skrywer en digter wat 'n belangrike rol gespeel het in die Vlaamse Beweging.

Hy het sy loopbaan as onderwyser en joernalis begin. In 1874 word hy direkteur van die "Bank van Lening" te Antwerpen. Hy stig saam met J.F.J. Heremans en E. Zetternam die literêre tydskrif "De Vlaamsche School" (1855–1862). Saam met sy vriend Julius Vuylsteke behoort hy tot van die belangrikste politieke digters van sy tyd en was hy een van die leiersfigure in die Vlaamse Beweging. Hy speel ook 'n belangrike rol in die ontstaan van die Eerste Boerenbeweging in Vlaams-België met die uitbreek van die Eerste Vryheidsoorlog 1880–1881) in Suid-Afrika. Hy vertoon baie belangstelling in die Boere in Suid-Afrika met wie se taalstryd hy erg verbonde voel vanuit sy algemeen-Nederlandse oortuiginge.

De Geyter het talle romantiese gedigte geskryf, asook tekste van verskeie kantates van Peter Benoit, onder andere van die Rubenscantate (1877). Hy herdig ook "Reinaert de Vos" (1874).

Julius de Geyter is op 18 Februarie 1905 in Antwerpen oorlede.
Die trojaanpunte is rooi en hulle is L4 en L5 gemerk; hulle kom voor in die wentelbaan van ’n sekondêre voorwerp soos ’n planeet (blou) wat om ’n primêre voorwerp soos ’n ster (geel) wentel. Die ander Lagrange-punte is L1 tot L3.
Jupiter se trojaan-asteroïdes (in groen) voor en agter die planeet in sy wentelbaan. Ook op die illustrasie is die asteroïdegordel (wit) en die Hilda-familie asteroïdes (bruin), wat deur verskeie L-punte beweeg.
’n **Trojaan** in sterrekunde is ’n kleinplaneet of natuurlike satelliet (maan) wat ’n wentelbaan deel met ’n planeet of groter maan, maar nie daarmee bots nie omdat hulle vasgevang is by een van die twee stabiele Lagrange-punte, L4 en L5 (ook trojaanpunte genoem), wat onderskeidelik sowat 60 grade voor en agter die groter voorwerp in sy wentelbaan voorkom. Trojane word soms ook Lagrange-voorwerpe genoem. 

Lagrange-punte is posisies van stabiele swaartekrag – die punte waar die gesamentlike swaartekragaantrekking van twee groot liggame (soos ’n planeet en die ster waarom hy wentel) die presiese middelpuntsoekende krag verskaf wat nodig is sodat die trojaan saam met die kleiner liggaam om die groter liggaam kan wentel en dié wentelbaan stabiel bly.

In 2011 het Nasa die ontdekking aangekondig van 2010 TK7, die eerste Aarde-trojaan.

Planete met trojane
-------------------

Die term "trojaan" is oorspronklik gebruik vir die trojaan-asteroïdes van Jupiter wat naby die planeet se L4- en L5-punt voorkom. Hulle is genoem na karakters uit die Griekse mitologie se Trojaanse Oorlog. Sterrekundiges glo Jupiter se trojane is net so talryk as die asteroïdes in die asteroïdegordel.

Later is voorwerpe by die Lagrange-punte van Mars, Neptunus, die Aarde, Uranus en Venus gevind. 

Saturnus het die enigste trojaan-mane bekend: om sy mane Tethis en Dione. Die planeet self het nie sover bekend trojane nie.
Die **Korana** was ‘n Khoikhoi-stam wat aan die noordelike grens van die Kaapkolonie gewoon het. Teen die middel van die 19de eeu het hulle reeds uitgesterf.

Vestiging
---------

Die Korana kom na bewering oorspronklik uit die gebied rondom die groot mere in Oos-Afrika en teen die 17de eeu woon van die mense in die Kaapse Skiereiland en omgewing. Hulle voer ‘n nomadiese lewe en trek van noord na suid en andersom vir somer- en winterweiding. Die laaste trek onder kaptein Kora van die Gorachouqua vanuit die suide was egter ook weens blanke indringing. In die eerste helfte van die 18de eeu vestig hulle hulle in valleie en op eilande van die Oranjerivier, wes van die samevloeiing van die Vaalrivier en die Oranje en later langs die Vaal tot by Taung en tussen die Vaal en die Hartsrivier. Na 1800 woon baie Koranas rondom die Hartsrivier, Modderrivier en Rietrivier en stig die Berlynse Sendinggenootskap sendingposte soos Bethanie, Vrystaat, Pniël in 1845, Saron in 1847 en Platberg in 1849 om hulle te bedien. Ander woon weer by Klaarwater en Campbell. Britse koloniale magte het hullle later vanaf die eilande in die Oranjerivier verdryf.

Mense
-----

Na kapt. Kora se dood verdeel die stam in twee, die Linkse en die Reghandse. Deur rusies oor water, weiveld en eienaarskap van beeste en skape verdeel die twee groepe in allerhande kleiner faksies onder kleurryke name soos die Seekoeie, Smalwange, Symense, Taaibosse, Tovenaars, Sakmense, Kinswartse, Kaatse, Laaste-Lê en Moddermense. In die loop van die 19de eeu het hierdie tradisionele name grootliks verdwyn. Die Korana is fisies gekenmerk aan hul hoë wangbene, effens groot ken, ‘n duidelike beenrandje net bokant die oë wat die lyn van die winkbroue volg. Hulle was langer en sterker as lede van ander Khoikhoigroepe. Opvallend was hul aangename geaardheid en gemaksug, maar kon soms aggressief en veglustig raak. Hulle was primitiewe veeboere en het in eenvoudige hutte gewoon. By blankes het hulle leer perdry en vuurwapens gebruik. Met die *gabus* (die jagboog) en rietfluite het hulle musiek gemaak en veral met volmaan het hulle soms tot ‘n week lank gedans. Al vroeg het hulle Nederlands as taal aangeneem. Ondertrouery met blankes, swartes en Boesmans het vanaf die eerste kontak tussen die groepe plaasgevind. Veral weens pokkies en drankmisbruik het die bevolkingsgetalle vinnig afgeneem en teen die einde van die 19de eeu het die Korana as ‘n aparte volk ophou bestaan.

Bibliografie
------------

* Afrikaanse Kinderensiklopedie, deel 1. Kaapstad: Nasionale Boekhandel, 1969
* Ensiklopedie van die Wêreld, deel 6. Stellenbosch: Albertyn-uitgewers, 1991. ISBN 0-949948-20-9
* Standard Encyclopaedia of Southern Africa, deel 5. Kaapstad: Nasou, 1972. ISBN 0-625-00321-7
* Standard Encyclopaedia of Southern Africa, deel 6. Kaapstad: Nasou, 1972. ISBN 0-625-00322-5
**Willies Mchunu** (gebore 11 Mei 1948) was die 7de premier van die KwaZulu-Natal provinsie in Suid-Afrika. Hy was voorheen die lid van die Uitvoerende Raad (LUR) vir die departement van vervoer, gemeenskapsveiligheid en skakeling in die provinsie. Hy is 'n lid van die African National Congress en die voormalige voorsitter van die Suid-Afrikaanse Kommunistiese Party (SAKP) in KwaZulu-Natal en 'n lid van die Sentrale Komitee van die SAKP. Hy word as 'n noue bondgenoot van voormalige Suid-Afrikaanse president Jacob Zuma beskou.

Kontroversies
-------------

### Geweld by die Kennedyweg informele nedersetting in 2009

Willies Mchunu se reaksie op die gewelddadige aanvalle op Abahlali baseMjondolo by die Kennedyweg- informele nedersetting was en bly omstrede. Ten tyde van die aanval het hy beweer dat die aanvalle deur 'n "kriminele forum" was wat verband hou met Abahlali baseMjondolo-president S'bu Zikode. Abahlali baseMjondolo en baie burgerlike organisasies het die aanval op Abahlali baseMjondolo- en Kennedyweg-inwoners polities gemotiveerd genoem en blameer Mchunu dat hy die aanvalle deur 'n gewapende groep geaffilieer met die ANC goedgekeur het. Mchunu se reaksie op die aanvalle is ook deur biskop Rubin Phillip en aartsbiskop Thabo Makgoba gekritiseer. Mchunu het oproepe vir 'n onafhanklike ondersoek na die aanvalle geweier. Amnestie Internasionaal het 'n brief van kommer aan Willies Mchunu gestuur, maar daar was geen reaksie van sy kantoor nie.

### Sterftes tydens die 'Fiksheidstoets' van die Verkeersdepartement in 2012

In 2012 is ses aansoekers vir poste as verkeersbeamptes tydens 'n fiksheidstoets dood weens uitputting, en nog een het selfmoord gepleeg waarna daar oproepe was vir Mchunu se bedanking.

### Fields Hill 2013 botsing

Sedert 24 mense op 5 September 2013 in een van die aakligste ongelukke op Fields Hill in Pinetown dood is, het Willies Mchunu oproepe van inwoners vir die verbod op vragmotors op die "Hill of Horrors" soos dit bekend geword het, afgewys.
Voorstelling van Hadrianus wat in Egipte anale omgang met Antinous het deur die skilder Édouard-Henri Avril
**Anale seks**, of **anale omgang**, is 'n vorm van menslike seksuele omgang. Alhoewel daar verskeie seksuele aktiwiteite is wat die anus, anale holte, sluitklep en/of rektum betrek, verwys die term "anale seks" na die gebruik waar die penis in die anus geplaas word. Hierdie wyse van seksuele omgang word beskou as een wat 'n hoë risiko dra te wyte aan die kwesbaarheid van die anale weefsel en die septiese geaardheid van die anus.

Kultuur
-------

Hierdie tipe seksuele omgang is al vanaf vroegtyd in 'n wye verskeindenheid kulture opgeteken. In gevalle waar dit geskied tussen twee mans is dit in sommige lande onwettig en is deur alle eeue deur sommige veroordeel, selfs voor die Christen-tydperk. Anale seks word beoefen deur mense met enige seksuele identiteit of oriëntasie. Alhoewel dit meer gereeld onder manlike pare voorkom, is daar meer heteroseksuele paartjies wat anale seks beoefen in absolute terme.

Shunga, Suzuki Harunobu

Tegniek, veiligheid
-------------------

Gewoonlik word een of ander vorm van kunsmatige smering tydens anale omgang gebruik. Daar is twee sluitspiere by die ingang en net binne-in die anus geleë. Hulle is gewoonlik gesluit. Die buitenste sluitspier kan na willekeur ontspan of saamgetrek word, maar die binneste is minder onder bewustelike beheer. Die persoon wat tydens anale omgang aan die ontvangkant is, moet leer om die buitenste sowel as die binneste sluitspier te ontspan ten einde pyn tydens anale gemeenskap te vermy. Hoewel kunsmatige hulpmiddels hiervoor gebruik kan word, is dit waar van die meeste passiewe vennote in anale omgang dat die spiere albei ontspan wanneer hulle op hulle gemak is met hulle maat. Wanneer die penis verby die sluitspiere beweeg het, bereik dit die rektum, wat wyd is en nie pyn registreer nie. Stimulering van die prostaatklier lei tot 'n besonder intense en soms ook langdurige orgasme by die passiewe vennoot, oftewel die ontvanger.

Die gebruik van 'n kondoom tydens anale omgang is veral belangrik, omdat die wand van die anus makliker skeur as dié van die vagina. 'n Smeermiddel met 'n waterbasis moet gebruik word, aangesien dié met oliebasis die struktuur van 'n kondoom aftakel en tot die oordrag van seksueel oordraagbare siektes kan lei. Boonop is die slymwand van die anus hoogs absorberend en kan oliegebaseerde smeermiddels tot probleme lei.

Die algemene reël by anale omgang is om op te hou wanneer daar pyn óf bloed aanwesig is.

Besware
-------

Besware daarteen om die passiewe vennoot in anale gemeenskap te wees, sluit die vrees van "onderwerping" en "vervrouliking" in, maar in gay verhoudings word die rolle gereeld omgeruil ("veelsydigheid" genoem in die populêre kultuur) sodat daar nie 'n oorheersende en 'n ondergeskikte rol kan ontwikkel nie en ook nie sielkundige stereotipering nie. Die beswaar teen pyn hang af van hoe goed die aktiewe vennoot bedeeld is, watter tegniek gebruik word en of die passiewe vennoot op sy of haar gemak is.

Bronne
------

Diagram Group, *Man's Body – An Owner's Manual*, Bantam Books, London et. al. 1983.